# Bojan Križaj

### Iz Wikipedije, proste enciklopedije

Bojan Križaj [bójan križáj], slovenski alpski smučar, * 3. januar 1957, Kranj, Slovenija.

## [uredi] Življenjepis

Bojan se je rodil v |tržiški]] smučarski družini, zato je začel s smučanjem že pri treh letih. Srednjo šolo je obiskoval v športnem oddelku na Gimnaziji Šentvid. Preboj proti svetovnemu vrhu je začel v sezoni 1976/77, ko si je prismučal prvo točko svetovnega pokala (ne pozabimo, da je takrat dobilo točke samo najboljših 15 na tekmi) v veleslalomu, v slalomu pa se je prebil v prvo jakostno skupino (najboljša petnajsterica) in v Madonni di Campiglio prvič stopil na zmagovalni oder za najboljšo trojico. 20. januarja 1980 je v švicarskem Wengnu dosegel prvo slovensko zmago na tekmah svetovnega pokala in s tem v 80. letih 20. stoletja sprožil pravo smučarsko evforijo v Sloveniji, ko se je po podjetjih in šolah med prenosi tekem in legendarnih bojev s švedskim asom Ingemarjem Stenmarkom prekinjalo delo oz. pouk, v ostalih delih nekdanje Jugoslavije pa so Slovence začeli zbadati s »smučarji«. Na olimpijskih igrah v Lake Placidu leta 1980 je v veleslalomu za pičli dve stotinki zgrešil bronasto kolajno. Uspešnejši je bil leta 1982 na svetovnem prvenstvu v Schladmingu, kjer je v slalomu osvojil srebrno kolajno. Na olimpijskih igrah leta 1984 v Sarajevu, kjer je svečano zaprisegel, je podlegel velikim pričakovanjem domače javnosti, ki pa mu je zaradi Frankove srebrne kolajne oprostila »samo« 9. mesto v veleslalomu. Na olimpijskih igrah leta 1988 v Calgaryju ni nastopil, ker se je tik pred njimi poškodoval, zato je na zadnji tekmi sezone 1987/88 v Saalbachu v velikem slogu končal tekmovalno kariero, ko si je tik pred ciljem odpel smuči in peš stopil v ciljno areno.

Njegova najuspešnejša sezona je bila 1986/87, ko je z osvojitvijo malega slalomskega kristalnega globusa (prejme ga tekmovalec, ki v sezoni osvoji največ točk svetovnega pokala v določeni disciplini) prav v takrat še domačem Sarajevu ponovil dosežek Roka Petroviča eno leto poprej. Poleg tega je bil v slalomski razvrstitvi svetovnega pokala drugi v sezonah 1979/80 in 1985/86 (takrat si je drugo mesto delil s Stenmarkom in Paulom Fromeltom), v sezoni 1980/81 je bil tretji v slalomski razvrstitvi svetovnega pokala. V skupni razvrstitvi svetovnega pokala se je najvišje zavihtel na 4. mesto v sezoni 1979/80.

V svetovnem pokalu je dosegel skupno 8 zmag, vse v slalomih:

Sezona | Datum | Prizorišče | Država
--- | --- | --- | ---
1979/80 | 20. januar 1980 | Wengen | Švica
1980/81 | 25. januar 1981 | Wengen | Švica
1981/82 | 20. marec 1982 | Kranjska Gora | Slovenija
1982/83 | 12. februar 1983 | Markstein | Francija
1984/85 | 16. december 1984 | Madonna di Campiglio | Italija
1985/86 | 21. marec 1986 | Bromont | Kanada
1986/87 | 20. december 1986 | Kranjska Gora | Slovenija
25. januar 1987 | Kitzbühel | Avstrija

O Bojanu Križaju poje tudi pesem »Bela simfonija« skupine Lačni Franz, v vokalni izvedbi Zorana Predina.

## [uredi] Glej tudi

- seznam slovenskih smučarjev

## [uredi] Zunanje povezave

- Ski and ski pregled Križajevih največjih dosežkov (v angleščini)
- Portal občine Tržič s Križajevim kratkim življenjepisom

Vzpostavljeno iz »http://sl.wikipedia.org../../../b/o/j/Bojan_Kri%C5%BEaj_d5fc.html«

Kategorije: Rojeni leta 1957 | Živeči ljudje | Slovenski smučarji | Slovenski poslovneži | Olimpijski tekmovalci za SFRJ | Smučarji Zimskih olimpijskih iger 1980 | Smučarji Zimskih olimpijskih iger 1984

##### Views

- Članek
- Pogovor
- Trenutna redakcija

##### občestvo

- Portal občestva
- Pod lipo
- Stik z nami

##### podpora

- Pomoč
- Denarni prispevki

##### Iskanje

##### V drugih jezikih

- Deutsch
- English
- Français
- Hrvatski
- Italiano
- Српски / Srpski